ผู้ต้องหาขับรถพุ่งชนขบวนพาเหรดคริสต์มาสวิสคอนซิน ถูกตั้งข้อหาฆาตกรรม
Sixth person, a child, dies of injuries sustained when the driver of a large vehicle crashed into a holiday parade 
สำนักข่าวเอพีรายงานว่า ผู้ต้องหา คือนาย ดาร์เรลล์ บรู๊คส์ วัย 39 ปี ร้องไห้ขณะรับฟังข้อหา ซึ่งหากศาลตัดสินว่ามีความผิดเขาอาจต้องโทษจำคุกตลอดชีวิตในความผิดแต่ละกระทง สำหรับผู้เสียชีวิต 6 คนนั้น เป็นสตรีอายุระหว่าง 52-79 ปี 4 คน ชายอายุ 81 ปี 1 คน และเด็ก 1 คน เมื่อวันจันทร์ หัวหน้าสำนักงานตำรวจเมืองวาเกชา แดน ธอมป์สัน กล่าวว่า ตำรวจยังไม่สามารถระบุแรงจูงใจของผู้ก่อเหตุได้ และไม่มีหลักฐานว่าเหตุการณ์นี้เกี่ยวข้องกับการก่อการร้ายแต่อย่างใด เขากล่าวด้วยว่า ผู้ต้องหาได้มีส่วนเกี่ยวข้องกับการก่อกวนความสงบอีกคดีหนึ่งก่อนที่จะขับรถเอสยูวีสีแดงพุ่งชนขบวนพาเหรดในย่านใจกลางเมือง สถานีโทรทัศน์แห่งหนึ่งในเมืองวาเกชา อ้างข้อมูลจากเจ้าหน้าที่ตำรวจและศาล และรายงานว่า บรู๊คส์ เพิ่งได้รับการปล่อยตัวจากเรือนจำเมื่อวันศุกร์ที่ผ่านมา หลังถูกจับกุมและตั้งข้อหาหนีประกัน รวมทั้งการก่อเหตุทำอันตรายต่อบุคคลอื่นโดยเจตนาเเต่ไม่ได้ไตร่ตรองไว้ก่อน ขัดขวางการปฏิบัติงานของเจ้าหน้าที่ ก่อกวนความสงบและทำร้ายร่างกายผู้อื่น ภาพเหตุการณ์ที่ถูกบันทึกไว้จากโทรศัพท์มือถือของผู้ที่อยู่ในเหตุการณ์นั้น แสดงให้เห็นรถเอสยูวีสีแดงพุ่งชนแนวกั้นและวิ่งเข้าหาผู้คนในขบวนพาเหรดเทศกาลคริสต์มาส และมีเสียงปืนดังขึ้นหลายครั้ง ซึ่งทางหัวหน้าตำรวจเมืองวาเกชา แดน ธอมป์สัน ระบุว่า เป็นเสียงปืนของตำรวจที่พยายามยิงสกัดรถคันนั้น พร้อมยืนยันว่าไม่มีประชาชนได้รับบาดเจ็บจากอาวุธปืนแต่อย่างใด สำหรับเมืองวาเกชา เป็นเมืองขนาดเล็กที่มีประชากรราว 72,000 คน อยู่ห่างจากเมืองมิลวอกีไปทางตะวันตกราว 32 กิโลเมตร จุดเกิดเหตุเป็นย่านกลางใจเมืองซึ่งทางตำรวจได้ปิดถนนดังกล่าวและร้านค้าต่าง ๆ ในบริเวณนั้น รวมทั้งปิดโรงเรียนทุกแห่งในเมืองในวันจันทร์ ขบวนพาเหรดคริสต์มาสของเมืองนี้จัดขึ้นเป็นประจำทุกปีในวันอาทิตย์ก่อนวันขอบคุณพระเจ้า โดยได้รับการสนับสนุนจากหอการค้าของเมืองวาเกชา และจัดต่อเนื่องมาเป็นปีที่ 59 แล้ว ผู้เข้าร่วมขบวนพาเหรดในวันอาทิตย์ประกอบด้วยประชาชนหลายร้อยคน รวมทั้งเด็กเล็กอายุสองขวบและผู้สูงอายุ